Document ID: 32011R0407
Publication Date: 2011-04-27

Content:
32011R0407
L 108/13
SLUŽBENI LIST EUROPSKE UNIJE
27.04.2011.
UREDBA KOMISIJE (EU) br. 407/2011
od 27. travnja 2011.
o izmjeni Uredbe (EZ) br. 661/2009 Europskog parlamenta i Vijeća u pogledu uključivanja određenih pravilnika Gospodarske komisije Ujedinjenih naroda za Europu o homologaciji tipa motornih vozila, njihovih prikolica i sustava, sastavnih dijelova i zasebnih tehničkih jedinica za takva vozila
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa vozila za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila (1), a posebno njezin članak 14. stavak 1.,
budući da:
(1)
Odlukom Vijeća 97/836/EZ (2) Unija je pristupila Sporazumu Gospodarske komisije Ujedinjenih naroda za Europu o donošenju jednakih tehničkih propisa za vozila na kotačima, opremu i dijelove koji se mogu ugraditi i/ili upotrijebiti na vozilima na kotačima i uvjetima za uzajamno priznavanje homologacija dodijeljenih na temelju tih propisa (Revidirani sporazum iz 1958.).
(2)
Odlukom 97/836/EZ Unija je također pristupila pravilnicima UNECE br. 1, 3, 4, 6, 7, 8, 10, 11, 12, 13, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 58, 66, 73, 77, 79, 80, 87, 89, 90, 91, 93, 97, 98, 99, 100 i 102.
(3)
Odlukom Vijeća od 28. veljače 2000. Unija je pristupila Pravilniku UNECE br. 110 o posebnim sastavnim dijelovima motornih vozila na pogon stlačenim prirodnim plinom (SPP) te o vozilima na pogon stlačenim prirodnim plinom (SPP) s obzirom na ugradnju posebnih sastavnih dijelova homologiranog tipa.
(4)
Odlukom Vijeća 2000/710/EZ (3) Unija je pristupila Pravilniku UNECE br. 67 o homologaciji posebne opreme za pogon motornih vozila ukapljenim naftnim plinom.
(5)
Odlukom Vijeća od 7. studenoga 2000. Unija je pristupila Pravilniku UNECE br. 112 o jedinstvenim odredbama za homologaciju glavnih svjetala motornih vozila koja emitiraju asimetrični kratki svjetlosni snop ili dugi svjetlosni snop ili oba i koja su opremljena žaruljama sa žarnom niti i/ili modulima svjetlećih dioda.
(6)
Odlukom Vijeća 2001/395/EZ (4) Unija je pristupila Pravilniku UNECE br. 13 H o homologaciji sastavnih dijelova osobnih automobila vezano uz kočenje.
(7)
Odlukom Vijeća 2001/505/EZ (5) Unija je pristupila Pravilniku UNECE br. 105 o homologaciji vozila namijenjenih prijevozu opasnih tvari s obzirom na njihove posebne konstrukcijske značajke.
(8)
Odlukom Vijeća od 29. travnja 2004. Unija je pristupila Pravilniku UNECE br. 116 o jedinstvenim propisima za zaštitu od neovlaštene uporabe motornih vozila i Pravilniku UNECE br. 118 o jedinstvenim tehničkim propisima u vezi s gorivošću materijala koji se koriste za unutarnju opremu motornih vozila određenih kategorija.
(9)
Odlukom Vijeća od 14. ožujka 2005. Unija je pristupila Pravilniku UNECE br. 121 o jedinstvenim propisima za homologaciju vozila s obzirom na položaj i označivanje upravljačkih naprava, pokaznih svjetiljki i indikatora i Pravilniku UNECE br. 122 o jedinstvenim tehničkim propisima u vezi s homologacijom vozila kategorija M, N i O s obzirom na njihove sustave za grijanje.
(10)
Odlukom Vijeća 2005/614/EZ (6) Unija je pristupila Pravilniku UNECE br. 94 o odredbama za homologaciju vozila s obzirom na zaštitu putnika u slučaju čelnog sudara i Pravilniku UNECE br. 95 o odredbama za homologaciju vozila s obzirom na zaštitu putnika u slučaju bočnog sudara.
(11)
Odlukom Vijeća 2006/364/EZ (7) Unija je pristupila Pravilniku UNECE br. 123 o homologaciji prilagodljivih sustava prednjeg osvjetljenja (AFS) za motorna vozila.
(12)
Odlukom Vijeća 2006/444/EZ (8) Unija je pristupila Pravilniku UNECE br. 55 o odredbama za homologaciju dijelova mehaničkih spojnica za povezivanje kod skupa vozila.
(13)
Odlukom Vijeća 2006/874/EZ (9) Unija je pristupila Pravilniku UNECE br. 107 o jedinstvenim propisima za homologaciju vozila kategorije M2 ili M3 s obzirom na njihovu opću izvedbu.
(14)
Odlukom Vijeća 2007/159/EZ (10) Unija je pristupila Pravilniku UNECE br. 125 o homologaciji motornih vozila s obzirom na prednje vidno polje vozača motornog vozila.
(15)
Odlukom Vijeća 2009/433/EZ (11) Unija je pristupila Pravilniku UNECE br. 61 o jedinstvenim propisima za homologaciju gospodarskih vozila s obzirom na njihove vanjske izbočine ispred stražnje stjenke kabine.
(16)
U skladu s Direktivom 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (12), proizvođači vozila koji žele dobiti homologaciju za svoje sustave, sastavne dijelove i zasebne tehničke jedinice odabiru hoće li ispuniti zahtjeve ili iz relevantnih direktiva ili iz odgovarajućih pravilnika UNECE. Većina zahtjeva iz direktiva o dijelovima vozila preuzeta je iz odgovarajućih pravilnika UNECE. Razvojem tehnologije pravilnici UNECE stalno se izmjenjuju, a relevantne direktive moraju se redovito ažurirati kako bi bile u skladu sa sadržajem odnosnih pravilnika UNECE. Kako bi se izbjegao ovaj dvostruki posao, Skupina na visokoj razini CARS 21 preporučila je zamjenu nekoliko direktiva odgovarajućim pravilnicima UNECE.
(17)
Direktiva 2007/46/EZ predviđa mogućnost primjene pravilnika UNECE u smislu obavezne EZ homologacije tipa vozila i zamjene zakonodavstva Unije navedenim pravilnicima UNECE. Prema Uredbi (EZ) br. 661/2009, homologaciju u skladu s pravilnicima UNECE koji se obavezno primjenjuju treba smatrati EZ homologacijom u skladu s tom Uredbom i njezinim provedbenim mjerama.
(18)
Zamjenom zakonodavstva Unije pravilnicima UNECE omogućeno je izbjegavanje udvostručavanja ne samo tehničkih zahtjeva nego i postupaka certificiranja i upravnih postupaka. Osim toga, homologacija koja se neposredno temelji na međunarodno dogovorenim standardima trebala bi poboljšati pristup na tržišta trećih zemalja, posebno onih koje su ugovorne stranke Revidiranog sporazuma iz 1958., te tako ojačati konkurentnost industrije Unije.
(19)
Stoga Uredba (EZ) br. 661/2009 predviđa stavljanje izvan snage nekoliko direktiva o homologaciji tipa motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila, koje u smislu EZ homologacije u skladu s tom Uredbom treba zamijeniti odgovarajućim pravilnicima UNECE.
(20)
Stoga je primjereno u Prilog IV. Uredbi (EZ) br. 661/2009, koji sadrži popis pravilnika UNECE koji se obavezno primjenjuju, uključiti pravilnike UNECE br. 1, 3, 4, 6, 7, 8, 10, 11, 12, 13, 13 H, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 55, 58, 61, 66, 67, 73, 77, 79, 80, 87, 89, 90, 91, 93, 94, 95, 97, 98, 99, 100, 102, 105, 107, 110, 112, 116, 118, 121, 122, 123 i 125.
(21)
Uredbu (EZ) br. 661/2009 treba stoga na odgovarajući način izmijeniti.
(22)
Pravilnike UNECE navedene u Prilogu ovoj Uredbi treba primjenjivati od dana početka provedbe iz članka 13. Uredbe (EZ) br. 661/2009.
(23)
Mjere predviđene ovom Uredbom u skladu su s mišljenjem Tehničkog odbora za motorna vozila,
DONIJELA JE OVU UREDBU:
Članak 1.
Prilog IV. Uredbi (EZ) br. 661/2009 zamjenjuje se Prilogom ovoj Uredbi.
Članak 2.
1. Podložno stavcima 2., 3. i 4. te članku 4., pravilnici UNECE sa serijama izmjena i dopuna iz Priloga primjenjuju se od 1. studenoga 2012. u smislu EZ homologacije novih tipova vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila.
2. S učinkom od 1. studenoga 2011., Pravilnik UNECE br. 13 H, dopuna 9 (13), primjenjuje se u smislu EZ homologacije novih tipova vozila kategorije M1.
3. S učinkom od 1. studenoga 2011., Pravilnik UNECE br. 13, dopuna 3. serija izmjena 11. (14), ili Pravilnik UNECE br. 13 H, dopuna 9., primjenjuju se u smislu EZ homologacije novih tipova vozila kategorije N1.
4. S učinkom od dana početka provedbe iz tablice 1. u Prilogu V. Uredbi (EZ) br. 661/2009, Pravilnik UNECE br. 13, dopuna 3. serija izmjena 11., primjenjuje se u smislu EZ homologacije novih tipova vozila kategorija M2, M3, N2, N3, O3 i O4 s obzirom na njihove sustave elektroničkog nadzora stabilnosti.
Članak 3.
1. Podložno stavcima 2. i 3. te članku 4., pravilnici UNECE sa serijama izmjena i dopuna iz Priloga primjenjuju se od 1. studenoga 2014. u smislu registracije, prodaje i početka uporabe novih vozila i njihovih prikolica te prodaje i početka uporabe novih sustava, sastavnih dijelova i zasebnih tehničkih jedinica namijenjenih za takva vozila.
2. S učinkom od 1. studenoga 2014., Pravilnik UNECE br. 13, dopuna 3. serija izmjena 11 ili Pravilnik UNECE br. 13 H, dopuna 9, primjenjuju se u smislu registracije, prodaje i početka uporabe novih vozila kategorije N1.
3. S učinkom od dana početka provedbe iz tablice 2. u Prilogu V. Uredbi (EZ) br. 661/2009, Pravilnik UNECE br. 13, dopuna 3. serija izmjena 11., primjenjuje se u smislu registracije, prodaje i početka uporabe novih vozila kategorija M2, M3, N2, N3, O3 i O4 s obzirom na njihove sustave elektroničkog nadzora stabilnosti.
Članak 4.
1. Ne dovodeći u pitanje odredbe stavka 2., Pravilnik UNECE br. 100, serija izmjena 00. (15), primjenjuje se od 1. svibnja 2011. u smislu EZ homologacije tipa vozila kao cjeline u skladu s Direktivom 2007/46/EZ i EZ homologacijom tipa vozila s obzirom na električnu sigurnost, na što upućuje članak 5. ove Uredbe.
2. S učinkom od 1. siječnja 2012., Pravilnik UNECE br. 100, serija izmjena 00., primjenjuje se u smislu registracije, prodaje i početka uporabe novih vozila.
3. S učinkom od 4. prosinca 2012., Pravilnik UNECE br. 100, serija izmjena 01. (16), primjenjuje se u smislu EZ homologacije vozila u skladu s Direktivom 2007/46/EZ i EZ homologacijom tipa vozila kao cjeline s obzirom na električnu sigurnost.
Članak 5.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. travnja 2011.

EuroVoc Classification:
Level 1 (Primary): 100158
100154
100144
Level 2 (Secondary): 100238
100261
100175
Level 3 (Tertiary): 525
2015
3641
All Tags: 1252
2897
4654
5234
5235
848